รัฐบาลไทย-ข่าวทำเนียบรัฐบาล-อธิบดีกรมประมงชี้แจงการปิดอ่าวไทยเพื่อสงวนพันธุ์สัตว์น้ำให้สามารถวางไข่และเลี้ยงตัวอ่อนได้
วันศุกร์ที่ 4 สิงหาคม 2560
อธิบดีกรมประมงชี้แจงการปิดอ่าวไทยเพื่อสงวนพันธุ์สัตว์น้ําให้สามารถวางไข่และเลี้ยงตัวอ่อนได้
หลังจากที่ได้มีการประกาศปิดอ่าวครั้งแรกเมื่อช่วงระหว่างวันที่ 15 กุมภาพันธ์-15 พฤษภาคมของทุกปี  โดยได้การปิดอ่าวครั้งที่ 2 ในรอบปีนี้
และห้ามใช้เครื่องมือประมงบางชนิดจับสัตว์น้ํา
วันนี้ (4 สิงหาคม 2560) นายอดิศร พร้อมเทพ อธิบดีกรมประมง กระทรวงเกษตรและสหกรณ์ ได้ชี้แจงถึงกรณีที่กรมประมงได้ประกาศปิดอ่าวไทยเพิ่มเติม หลังจากที่ได้มีการประกาศปิดอ่าวครั้งแรกเมื่อช่วงระหว่างวันที่ 15 กุมภาพันธ์-15 พฤษภาคมของทุกปี โดยได้การปิดอ่าวครั้งที่ 2 ในรอบปีนี้ และห้ามใช้เครื่องมือประมงบางชนิดจับสัตว์น้ํา บริเวณอ่าวไทยตอนในด้านตะวันตกระหว่างวันที่ 15 มิถุนายน-15 สิงหาคม และบริเวณฝั่งอ่าวไทยตอนในด้านเหนือ ระหว่างวันที่ 1 สิงหาคม-30 กันยายน ว่าเดิมกระทรวงเกษตรและสหกรณ์ ได้ออกมาตรการเพื่อบริหารจัดการทรัพยากรในบริเวณอ่าวไทย จํานวน 2 ฉบับ คือ ประกาศฉบับแรก ลงวันที่ 24 มกราคม 2550 เรื่อง กําหนดห้ามใช้เครื่องทําการประมงบางชนิดทําการประมงในฤดูปลามีไข่ วางไข่ และเลี้ยงตัวในวัยอ่อน ในที่จับสัตว์น้ําบางส่วนของจังหวัดประจวบคีรีขันธ์ ชุมพร และสุราษฎร์ธานี ระหว่างวันที่ 15 กุมภาพันธ์ ถึง 15 พฤษภาคม ของทุกปี เพื่อเป็นการสงวนพ่อแม่พันธุ์สัตว์น้ําโดยเฉพาะอย่างยิ่ง “ปลาทู” ให้สามารถวางไข่และเลี้ยงตัววัยอ่อน
ประกาศที่สอง คือประกาศกระทรวงเกษตรและสหกรณ์ ลงวันที่ 13 สิงหาคม 2556 เรื่อง ห้ามใช้เครื่องมือทําการประมงบางชนิด ในที่จับสัตว์น้ําบางส่วนของจังหวัด ประจวบคีรีขันธ์ เพชรบุรี สมุทราสงคราม สมุทราสาคร กรุงเทพมหานคร สมุทรปราการ ฉะเชิงเทรา และชลบุรี ในระยะเวลาที่กําหนด ระหว่างวันที่ 1 มิถุนายน – 31 กรกฎาคม เพื่อให้ลูกปลาทูที่ว่ายขึ้นมาในอ่าวไทยรูปตัว ก ซึ่งเป็นบริเวณที่มีความอุดมสมบูรณ์ อยู่รอดและสามารถเจริญเติบโตจนถึงเวลาพร้อมจะวางไข่ โดยประกาศฯ ดังกล่าวมีผลบังคับเพียง 3 ปี ตั้งแต่ ปี 2557 -2559
แต่ในช่วงระยะเวลา 2 ปีที่ผ่านมา ปลาทูที่จับได้ในบริเวณอ่าวไทยมีปริมาณลดลงอย่างมาก จากในปี 2557 มีผลผลิตปลาทูในอ่าวไทยถึง 93,425 ตัน แต่ในปี 2559 ผลผลิตปลาทูลดลงคงเหลือเพียง 22,227 ตัน ซึ่งลดลงกว่าร้อยละ 76 ทําให้ช่วงปลายปี 2559 ได้มีทั้งนักวิชาการ ชาวประมงทั้งพาณิชย์และพื้นบ้าน ต่างตั้งข้อสังเกตุว่า “ปลาทูหายไปไหน ”กรมประมงจึงได้จัดหารือร่วมกันตัวแทนชาวประมง ทั้งประมงพาณิชย์และพื้นบ้าน เพื่อกําหนดมาตรการให้เหมาะสมกับสภาวการณ์การทําประมงในปัจจุบัน โดยมุ่งเน้นการใช้ทรัพยากรอย่างยั่งยืน และลดความเดือดร้อนของชาวประมงไปพร้อม ๆ กัน และเห็นชอบร่วมกันในการปรับประกาศ มาตรการอ่าวไทยตอนใน โดยแบ่งพื้นที่ออกเป็น 2 ส่วนคือ พื้นที่ส่วนแรก บริเวณอ่าวไทยตอนในฝั่งตะวันตกบางส่วนของจังหวัดประจวบคีรีขันธ์ เพชรบุรี สมุทรสงคราม และสมุทรสาคร ปิดในช่วง 15 มิถุนายน – 15 สิงหาคม และส่วนพื้นที่ที่สอง บริเวณอ่าวไทยตอนในด้านเหนือบางส่วนของจังหวัดสมุทรสาคร กรุงเทพมหานคร สมุทรปราการ ฉะเชิงเทรา และชลบุรี ปิดในช่วง 1 สิงหาคม -30 กันยายน
การที่ประกาศฯ ฉบับนี้ได้มีแบ่งพื้นที่และช่วงเวลาในการประกาศปิดอ่าวฯ เป็น 2 พื้นที่ เพื่อให้สามารถดูแลลูกปลาทูที่ว่ายขึ้นมาได้อย่างมีประสิทธิภาพ และเพื่อลดความเดือนร้อนของชาวประมงพื้นบ้านสามารถขยับไปทําการประมงในเขตพื้นที่ที่ไม่ได้มีการประกาศปิดอ่าวฯ ได้ นอกจากนี้ ยังได้มีการยกเว้นให้เรือกลที่มีขนาดต่ํากว่า 10 ตันกรอส ซึ่งถูกกําหนดให้เป็นเรือประมงพื้นบ้าน สามารถทําการประมงในช่วงปิดอ่าวได้ โดยชาวประมงพื้นบ้านในบางกลุ่มที่ได้รับผลกระทบก็อาจปรับเปลี่ยนไปใช้เครื่องมือทําการประมงประเภทอื่นที่ไม่ต้องห้าม เนื่องจากการทําประมงพื้นบ้านกฎหมายยังมิได้กําหนดให้ต้องขอรับใบอนุญาตทําการประมงแต่อย่างใด จึงสามารถปรับเปลี่ยนไปได้ตามฤดูกาล ซึ่งมาตรการดังกล่าวเป็นการคุ้มครองวงจรการเจริญเติบโตของชีวิตปลาทูได้ในระยะยาว
และจากปัญหาที่เกิดขึ้นทําให้ชาวประมงทั้งพื้นบ้านและพาณิชย์ ในบริเวณอ่าวไทยตอนกลาง ต่างร่วมมือ ร่วมใจในการกําหนดมาตรการเพิ่มขึ้นจากประกาศฯ ฉบับแรก ทั้งการห้ามทําการประมงด้วยเครื่องมือหรือขนาดตาที่จับพ่อแม่พันธุ์ปลาทู หรือ ไม่ทําการประมงโดยใช้แสงไฟล่อในพื้นที่ห่างจากฝังน้อยกว่า 7 ไมล์ ต่อจากช่วงปิดอ่าวออกไปอีก 45 วัน ส่งผลให้ในช่วงต้นปีที่ผ่านมามีการสํารวจพบฝูงลูกปลาทูจํานวนมากบริเวณเกาะพะงัน จังหวัดสุราษฎร์ธานี และกําลังอพยพขึ้นมาเจริญเติบโตในบริเวณอ่าวไทยตอนใน และลูกปลาทูดังกล่าวจะถูกดูแลตามประกาศที่กล่าวถึง เพื่อให้ลูกปลาทูดังกล่าวเจริญเติบโตเป็นพ่อแม่พันธุ์เพื่อกลับไปวางไข่ในบริเวณอ่าวไทยตอนกลางอีกครั้ง
.........................................................................